**Informatīvais ziņojums par Latvijas Republikas nacionālajām pozīcijām par Eiropas Savienības Nodarbinātības, sociālās politikas, veselības un patērētāju lietu ministru padomes 2017. gada 16. jūnija sanāksmē izskatāmajiem Veselības ministrijas kompetences jautājumiem.**

2017. gada 16. jūnijā Luksemburgā notiks kārtējā Eiropas Savienības (turpmāk tekstā - ES) Nodarbinātības, sociālās politikas, veselības un patērētāju lietu ministru padomes (turpmāk tekstā - EPSCO) sanāksme, kuras darba kārtībā ir ietverti 3 Veselības ministrijas kompetencē esošie jautājumi lemjošajā daļā un 7 jautājumi informatīvajā daļā.

**1. Darba kārtība.**

**1.1 Lemjošā daļa:**

**1.1.1. Padomes secinājumu projekts par dalībvalstu virzītas brīvprātīgas sadarbības veicināšanu starp veselības sistēmām** (*Draft Council conclusions on Encouraging Member States driven Voluntary Cooperation between Health Systems*).

- Pieņemšana.

**1.1.2. Padomes secinājumu projekts par to, kā apturēt bērnu liekā svara un aptaukošanās pieaugumu** (*Draft Council conclusions to contribute towards halting the rise in Childhood Obesity*).

- Pieņemšana.

**1.1.3. Eiropas Sociālo tiesību pīlārs: Veselības aspekti un līdzdalība** *(European Pillar of Social Rights: Health aspects and implications).*

- Viedokļu apmaiņa.

**1.2. Informatīvā daļa:**

a. Semināra “Tiecoties pēc jaunām partnerībām ES rīcībai vakcinācijas jomā” rezultāti (Brisele, 31.05.2017).

- Eiropas Komisijas (turpmāk tekstā – Komisijas) sniegta informācija.

b. Veselības simpozijs, Eiropas Forums Alpbahā (20.08.-22.08.2017).

- Informācija no Austrijas delegācijas.

c. Eiropas veselības ministru un farmācijas kompāniju vadītāju apaļā galda diskusija (Malta, 9.05.2017).

- Informācija no Prezidentūras.

d. Ātra AIDS novēršana ES – uz pierādījumiem balstītas praktiskās intervences - sadarbībā ar ECDC organizēta HIV konference.

- Informācija no Prezidentūras.

e. Zāļu nonākšana vidē.

- Informācija no Komisijas pēc Zviedrijas delegācijas pieprasījuma.

f. Direktīvas 2014/40/ES 15. un 16.pantu īstenošana – izsekojamības sistēma tabakas izstrādājumiem.

- Informācija no Francijas delegācijas.

g. Nākamās Prezidentūras programma.

- Informācija no Igaunijas delegācijas.

**2. Latvijas pozīcija:**

**2.1. Padomes secinājumu projekts par dalībvalstu virzītas brīvprātīgās sadarbības veicināšanu starp veselības sistēmām.**

Maltas prezidentūra ir izstrādājusi Padomes secinājumu projektu par strukturēto sadarbību starp veselības sistēmām (turpmāk tekstā – secinājumu projekts), kurš tika publicēts 2017. gada 31. martā un divas reizes skatīts ES Padomes Sabiedrības veselības darba grupā (turpmāk tekstā – darba grupa).

Secinājumu projektā Padome uzsver brīvprātīgas sadarbības nozīmi starp ES dalībvalstīm un veselības sistēmām, lai nodrošinātu sadarbības iniciatīvu nepārtrauktību, ilgtspēju, efektivitāti un ietekmi. Padome aicina dalībvalstis caur informācijas apmaiņu esošajos veselības formātos izpētīt prioritāra satura jomas un piemērotus procesus brīvprātīgās dalībvalstu sadarbības attīstības jomās, lai palielinātu veselības sistēmu efektivitāti, pieejamību un elastīgumu, kā arī identificēt prioritāros procesus un produktu kategorijas, kurās brīvprātīgā sadarbība starp dažādām dalībvalstu veselības sistēmām varētu būt ar pievienoto vērtību, lai nodrošinātu lielāku pieejamību veselības tehnoloģijām. Tāpat tiek rosināts identificēt potenciālās brīvprātīgas sadarbības jomas starp dalībvalstīm, lai stiprinātu un vairotu dalībvalstu veselības darbaspēku ar nolūku izpētīt iespējas un brīvprātīgās sadarbības mehānismus, lai veicinātu zināšanu un prasmju apmaiņu, kā arī tālāk attīstītu veselības darbaspēka kapacitāti.

*Latvijas pozīcija*:

**Latvija atbalsta** Padomes secinājumu pieņemšanu 2017. gada 16. jūnija EPSCO padomes sanāksmē, jo savos centienos panākt veselības aprūpes pakalpojumu kvalitātes, pieejamības un efektivitātes uzlabošanos, Latvija, pēc brīvprātības principa sadarbojoties ar dalībvalstīm, var gūt atbalstu un dalīties savā pieredzē kopīgu iniciatīvu īstenošanā.

Brīvprātīgās sadarbības ietvaros **Latvija atbalsta** iespēju veselības profesionāļiem dalīties ar uzkrātajām zināšanām, tai skaitā pēcdiploma izglītības ietvaros, vienlaicīgi, paverot plašākas iespējas, Latvijas ārstniecības personām paaugstināt un attīstīt savas profesionālas zināšanas un prasmes citās ES dalībvalstīs.

**Latvija pozitīvi vērtē** iespēju apmainīties ar pieredzi un informāciju un labās prakses piemēriem ar citām ES dalībvalstīm, kā arī, balstoties uz iepriekšējo pieredzi, veikt kopīgus iepirkumus.

**2.2. Padomes secinājumu projekts par to, kā apturēt bērnu liekā svara un aptaukošanās pieaugumu.**

Maltas prezidentūra ir izstrādājusi Padomes secinājumu projektu pret cīņu ar bērnu aptaukošanās izplatīšanos, kurš tika publicēts 2017. gada 31. martā un divas reizes skatīts darba grupā. Padome atzīmē, ka līdz šim netika veltīta pietiekama uzmanība bērnu aptaukošanās problēmai, kā arī netika īstenoti vienoti pasākumi dalībvalstu un ES līmenī. Secinājumu projektā dalībvalstis tiek aicinātas iekļaut nacionālajos politikas plānošanas dokumentos tādus starpnozaru pasākumus, kuri ir vērsti ne tikai uz bērnu aptaukošanās mazināšanu, īstenojot veselības veicināšanu un slimību profilaksi, bet arī attiecināt šos pasākumus uz tiem bērniem, kuri jau ir ar lieko svaru vai aptaukošanos.

Padome aicina dalībvalstis to politikas plānošanas dokumentos iekļaut arī tādus pasākumus, kuri izglītības iestādēs nodrošina brīvu vidi no visa veida mārketinga, kas neatbilst veselīga dzīvesveida pamatprincipiem. Padome aicina dalībvalstis izstrādāt specifiskas uztura vadlīnijas bērniem un jauniešiem, lai mazinātu liekā svara un aptaukošanās izplatību. Kā viens no pasākumiem, kuru Padome ierosina iekļaut nacionālajos politikas plānošanas dokumentos, tiek minēta ekskluzīvas zīdīšanas līdz 6 mēnešu vecumam veicināšana, kā arī droša un vecumam atbilstoša papildu uztura iekļaušana mazu bērnu ēdināšanā.

*Latvijas pozīcija*:

Latvija **atbalsta** Padomes secinājumu pieņemšanu 2017. gada 16. jūnija EPSCO padomes sanāksmē.

Latvija **atzinīgi novērtē** Maltas prezidentūras izstrādātā Padomes secinājumu projekta aktualitāti un kopumā atbalsta iekļautās iniciatīvas, ņemot vērā, ka viena no sabiedrības veselības prioritātēm ir mazināt neinfekcijas slimību riska faktorus, tai skaitā lieko svaru un aptaukošanos iedzīvotāju, īpaši bērnu, vidū.

Latvija **piekrīt**, ka aptaukošanās mazināšanai bērnu vidū nepieciešams veicināt starpsektoru sadarbību, lai nodrošinātu bērniem veselību veicinošu vidi, kā arī veicinātu veselīgus uztura paradumus un fiziskās aktivitātes.

Latvija **piekrīt**, ka bērnu aptaukošanās mazināšanā svarīga loma ir veselīga uztura paradumiem jau kopš dzimšanas, nodrošinot ekskluzīvo zīdīšanu (*barošanu ar krūti*) līdz 6 mēnešu vecumam. Tāpat liela nozīme ir ģimenes uztura paradumiem, kā arī izglītības iestādei, kurā bērnam būtu jārāda pozitīvs piemērs, veidojot veselību veicinošu vidi.

Latvija **atbalsta**, ka veselību veicinošas vides nodrošināšanai, jāstiprina “veselība visās politikās” pieeja, kas ir īpaši nozīmīga arī uztura paradumu un fizisko aktivitāšu veicināšanai.

**2.3.** **Eiropas Sociālo tiesību pīlārs: Veselības aspekti un līdzdalība.**

Šā gada 26. aprīlī Komisija publicēja (kopā ar priekšlikumu Starpinstitūciju proklamācijai par Eiropas Sociālo tiesību pīlāru) ziņojumu “Izveidojot Eiropas Sociālo tiesību pīlāru” (turpmāk tekstā - Pīlārs).

Pīlārs satur 20 principus, no kuriem viens attiecas uz tiesībām saņemt veselības aprūpes pakalpojumus.

Prezidentūra ir sagatavojusi dokumentu par veselības aspektiem Pīlārā.

Kā vienu no iepriekš minētajiem divdesmit principiem Prezidentūra izceļ šādu: “*Katram ir tiesības laicīgi saņemt preventīvu un dziedinošu augstas kvalitātes veselības aprūpi par pieejamu cenu*”.

Vienā no Komisijas darba dokumentiem tiek piedāvāts papildu skaidrojums, ka laicīga piekļuve nozīmē, ka ikvienam ir iespēja saņemt veselības aprūpi, kad vien tā ir nepieciešama. Principa īstenošanai ir nepieciešams veselības aprūpes iestāžu un speciālistu līdzsvarots ģeogrāfiskais izvietojums, kā arī gaidīšanas laika samazināšanas politika.

Pīlārā iekļautie principi paredz arī tiesības uz drošu un efektīvu, un labas kvalitātes veselības aprūpi.

Pīlārā iekļauti trīs veselības indikatori, kuri izmantoti nodaļā par sociālās aizsardzības un iekļaušanas uzraudzību:

1. Neapmierinātās vajadzības (*unmet needs*) pēc veselības aprūpes (*EU SILC*) – *Eurostat.*
2. Veselīgi nodzīvoti dzīves gadi (no 65 gadiem) – *Eurostat.*
3. Iedzīvotāju tiešie maksājumi veselības aprūpei – *Eurostat.*

Padome tiek aicināta diskutēt par šādiem jautājumiem:

1. Vai šajos mainīgajos politiskajos un sociālajos apstākļos jūs ticat, ka Pīlārā iestrādātais princips, ka katram ir tiesības laicīgi saņemt preventīvu un dziedinošu augstas kvalitātes veselības aprūpi par pieejamu cenu, sniedz pietiekamas vadlīnijas tālākajai nacionālo veselības sistēmu konverģencei Eiropas līmenī?
2. Kas, jūsuprāt, varētu ietekmēt ES līmeņa apņemšanos nodrošināt laicīgu pieeju preventīvai un dziedinošai augstas kvalitātes veselības aprūpei par pieejamu cenu?
3. Vai jūs ticat, ka izvēlētie veselības indikatori sociālajā rezultātu pārskatā (*scoreboard*) varētu tikt izmantoti Eiropas Semestra ietvaros, lai mērītu panākto uzlabojumu rezultātus?

*Latvijas pozīcija:*

Latvija pieņem zināšanai Maltas prezidentūras sagatavoto informāciju. Latvija piekrīt, ka Pīlārā Komisija cenšas risināt tos jautājumus, par kuriem ES līmenī jau ilgāku laiku ir notikušas diskusijas. Latvija uzskata, ka svarīga ir pārdomāta un līdzsvarota pieeja, lai novērstu neadekvātas gaidas un ilgtspējīgā veidā sekmētu dalībvalstu sociālekonomiskās situācijas konverģenci, neradot riskus konkurētspējai.

Latvija kopumā pozitīvi vērtē Pīlārā iestrādāto principu par iedzīvotāju tiesībām laicīgi saņemt kvalitatīvus veselības aprūpes pakalpojumus par pieņemamu cenu, kas būtībā ir Latvijas veselības aprūpes reformas mērķis. Neskatoties uz to, ir būtiski skatīt un vērtēt šo principu neatrauti no diskusijas par Pīlāru kopumā.

Latvijā veselības politika ir vērsta, lai nodrošinātu savlaicīgus, kvalitatīvus un efektīvus veselības aprūpes pakalpojumus iedzīvotājiem.  Taču finansējums veselības aprūpei nav pietiekošs, kā rezultātā ir garas gaidīšanas rindas, augsti iedzīvotāju tiešie maksājumi un pieaugošs cilvēkresursu trūkums veselības aprūpē. Šī principa veiksmīgai īstenošanai liela nozīme ir atbilstošam finansējumam veselības aprūpei.

3. Latvijas delegācija

Delegācijas vadītājs:

Latvijas Republikas Pastāvīgās pārstāvniecības Eiropas Savienībā pastāvīgā pārstāvja vietnieks, vēstnieks J.Štālmeistars

Delegācijas dalībnieki:

Veselības ministrijas nozares padomniece Latvijas Republikas Pastāvīgajā pārstāvniecībā Eiropas Savienībā K.Zālīte

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Kārlis Ketners